1Xak 'o jun chic achi, ma Ananías u bi; i rixokil, ati Safíra u bi. Ique xqui c'ayij jun culew; 2xui-ri, che i rajil i ulew, i achi 'o i xu c'ol canok, xak 'o i xu c'am li cu' i apostelab. Xu 'ano pacha are ronojel xu c'am lok, xui-ri n-ronojel taj. Xak i rixokil reta'am wach i xu 'ano. 3I ma Pédro xu bij che: —Ma Ananías, ¿wuchac xa ya che itzel xu yoj a nojbal? ¿Wuchac cawaj ca t'or i u Tewal i Dios? Yet 'o i mer a c'olom canok re i jyub xa c'ayij. 4I ulew, awe yet te'ek. Are xa c'ayij, xak awe yet i mer. ¿Wuchac xa ch'ob i t'oronic-le? Che i Dios xa 'an wi i mentir, n-are ta chique i winak —xu bij. 5I ma Ananías, are xu ta ile, xtzak pulew y juntir xcamic. Ni'pa i xqui ta rason ile, lic xqui xij quib. 6Te'uri, xe c'un juban creyent alabom, xqui yac bi i ma Ananías, xqui pasij y xe 'e chu mukic. 7Colo oxib 'or u 'onquil iri, xoc chali i rixokil i ma Ananías. N-reta'am taj wach i xa 'anic. 8Are 'uri i ma Pédro xu bij che: —Cha bij chwe, ¿xi c'ayij iwulew pacha i rajil xi bij chake? —co'ono. Are, —xu bij i ixok—. Are pacha i rajil ka bim chiwe —co'ono. 9—¿Wuchac xi ch'ob yix u 'anic ile, chi qui c'am u pam i u Tewal i Kajwal? Ya que tzalij li i xe 'e chu mukic awachijil; wo'or xak cat qui c'am chubi yet —xu bij i ma Pédro che i ixok. 10Are xbitaj che, juntir xtzak pulew chuwach i ma Pédro, y xcamic. Are xe oc chali i alabom, xqui rik tan chic ixok camnak. Xqui c'am chubic, xe 'e chu mukic chu c'ulel i rachijil. 11Conojel i creyent, xak ni'pa i xe tawic, lic xqui xij quib che, wach i xa 'anic. 12I apostelab, mas i milágro, mas i nimak tak 'anic xqui 'an chiquiwach i winak. Conojel i creyent nic are wi quiqui mol quib pa rachoch i Dios; quiqui mol quib chila che uwach ja chi "re i mam Salomon" ca bix che. 13Xqui bij i winak chi i creyent je 'utz laj tak winak, xui-ri quiqui xij quib quicach'ilaj quib cu'. 14Mas ca tijin qui q'uiaric i creyent; je q'ui achiab, xak je q'ui ixokib xqui cuba qui c'ux che i Kajwal. 15I winak xe qui c'am bi iwabib chi tak be, xe qui ya can chila chuwi tak qui ch'at, chuwach tak qui pop. Queje ile xqui 'ano man we xic'aw i ma Pédro, tz'akat ne u mujbal quic'aw piquiwi, ru' ile que utzir na. 16I tinimit chi nakaj je 'o wi, je q'ui i winak que qui c'am li qui iwabib pa Jerusalen; xak que qui c'am li je ch'ujernak cumal itzel tew; conojel xe utzirsax na. 17Entónces i 'atz laj sacerdóte, cu' i rachi'il, chi jutzobaj Saducéo, xpe coywal man mas i winak xe terej chiquij i apostelab. 18Rumal-i xe qui chap i apostelab y xe qui min pa cárcel. 19Are cha'ab, i Kajwal xu tak li jun ángel, xol u jaka u chi' i cárcel, y xe resaj li apostelab. I ángel xu bij chique: 20—Jix pa rachoch i Dios. Chix tac'al chiquiwach i winak chila, chi 'alijinsaj chique wach i mer usuc' i c'ac' laj c'aslemal —xu bij. 21I apostelab xqui 'an pacha i xu bij i ángel. Are xsakiric xe 'e pa rachoch i Dios y xqui jek u c'utic chique i winak chila. Tz'akat que tijin ique chu 'anic ile, i 'atz laj sacerdóte, junam cu' i je rachi'il, xe qui mol i nimak tak aj Israel pa nuc'bal t'isbal. (Ique n-queta'am taj wach xu 'an i ángel cha'ab.) Are xe moltajic, te'uri xqui tak qui c'amic i apostelab pa cárcel. 22I policía, are xe upon pa cárcel, n-xe qui rik ta chic i apostelab. Rumal-i xe tzalij pa nuc'bal t'isbal y xqui bij chique: 23—Are xoj upon chu chi' i cárcel, lic tz'apilic xka riko; i je chajal re, 'is je 'o chu chi'. Xui-ri, i chupam, are xka jak bic, n-ta xka riko. (Queje ile xqui bij i policía chique i qui nimakil.) 24I caj'atzil i sacerdóte xak i caj'atzil i policía pa rachoch i Dios, junam cu' i ajwab sacerdóte, are xqui ta ile, lic xqui bisoj. Xqui tz'onoj chiquiwach: —¿Wach nawi ca 'e q'uis wi ni'pa iri? —que cha. 25Are 'uri xupon jun achi cu'; xu bij chique: —I achiab chi xe i tz'apij, je 'o pa rachoch i Dios; que tijin chu c'utic chique i winak chila —xu bij. 26I caj'atzil i policía xe u c'am bi i rakan u 'ab, xe 'e qui c'ama i apostelab. Xui-ri, n-xe qui yaj taj, n-xe qui ch'ay taj, man quiqui xij quib chique i winak, mokxa cocsax abaj chique. 27I apostelab, are xe c'am lok, xe tac'bax chiquiwach i nimak tak aj nuc'bal t'isbal. Are 'uri i 'atz laj sacerdóte xoc chi qui yajic, xu bij chique: 28—Yoj lic ka bim chic chiwe chi mi lapla i Jesus-le. Y yix xi kelo. Je i tijojsam chic conojel i winak aj Jerusalen. Xak quiwaj qui 'abaj u camic i Jesus chikij yoj —que cha chique. 29Te'uri i ma Pédro cu' i juban apostelab xqui bij chique: —Lic 'o chakakul caka cojo wach cu bij i Dios chake, n-are ta wach quiqui bij i winak chake. 30I Kajwal Dios, chi xqui coj u 'ij i katit ka mam, are ire xc'unsaw sak chuwach i Jesus. Are i Jesus-le chi xi rip yix chuwach cruz, camsabal-re. 31Are i Jesus-le chi Dios xu ya chicaj pu wikabim, cojbal re u 'ij. Xu 'an che chi Kaj'atzil yoj, xak Tolke, man queje ile 'o módo chi yoj oj aj Israel caka jalwachij ni ka nojbal chi n-'us taj, xak caka rik u cuytajic ka mac. 32Yoj waral kilom wach i xa 'anic; oj 'o chu bixquil wach i kilom. Xak i u Tewal i Dios cu 'alijinsaj chi katzij wach coj tijin chu bixquil. I Dios u yom i u Tewal-le chique ni'pa i que cojow u tzij. (Queje i qui tzij i apostelab ile chique.) 33I achiab chi je 'o pa nuc'bal t'isbal, are xqui ta, xpe coywal; cacaj ique que qui camsaj. 34Xui-ri, 'o jun achi, mam Gamaliel u bi, xtaq'ui 'an chiquixol. Ire jun chique i jutzobaj aj Fariséo, jun nim laj c'utunel re i ujer 'atbal tzij re i Dios. Ire lic ocsam u 'ij cumal i winak. I mam-le xu bij chi que quesaj bi jubi' i apostelab chi sak. 35Te'uri xu jek u bixquil chique i nimak tak mam'ib. Xu bij: —Ix wach aj tinimit, chi 'ana cwent wach qui 'an chique i achiab-le. 36Cha c'un chi c'ux, maja naj u 'anic, 'o jun achi, ma Téudas u bi, ire xo'on nim che rib. Xe moltaj u q'uial achiab ru', colo cajib ciénto, xui-ri, ire xcamsax na, y ni'pa i je teren chirij xe quicher bic. Wach tak u nojim, to' xsachic. 37Xo'on chupan jubi', are 'ij wi chi xe 'ajlax wi i winak, xak 'o jun achi aj Galiléa chi xe moltaj u q'uial achiab ru'; ire ma Júdas u bi. Xui-ri, xak xcamsax ire, te'uri i je teren chirij xak xe quicher bic. 38I in tzij yin chiwe yix: me i yinya. Chiqui 'ana ni quib. Ni'pa i que tijin chu c'utic, we xa piqui nojbal winak petnak wi, ca sach ni u wach 'uri. 39We ru' i Dios petnak wi, n-quix tiqui ta 'uri chu chupic. Chi 'ana cwent, mokxa chirij i Dios quix tijin wi chi ch'o'oj —co'on i mam Gamaliel chique. 40Conojel i nimak tak mam'ib 'utz xqui ta ile. Xe qui siq'uij 'uri i apostelab, xqui jic qui lo'xic, y xqui bij chique chi miqul lapla chic i Jesus. Te'uri xe co'taj bic. 41I apostelab, are xe 'el pa nuc'bal t'isbal, lic que quicotic, man i Dios u yom utzil chomal chique chi xqui tij ni q'uix rumal re i Jesus. 42Ique n-xqui mayij ti u c'utic chi Jesus are i Tolke. 'Ij 'ij que tijin chu bixquil pa rachoch i Dios, xak pa cachoch i winak.
LOS HECHOS WACH I XQUI 'AN I APOSTELAB 5